અહમદશાહ અબ્દાલી પછી તેનો પુત્ર તૈમુર શાહ તે હીરાનો માલિક બન્યો. તેને ત્રેવીસ પુત્રો હતા જે પિતાના મરણ બાદ અંદરો અંદર સંપત્તિ અને કોહિનૂર માટે લડયા. તે ભીષણ સંગ્રામમાં જમાન શાહની જીત થઈ. કોહિનૂર પહેર્યાની ખુશી હજુ પૂરી થઈ નહોતી ત્યાં તેના વિશ્વાસુ ભાઈ મહમૂદશાહની દાનત બગડી અને કોહિનૂર કબજે કરવા જમાન શાહને કેદમાં નાંખી તેના પર જુલમ વરસાવી તેની આંખો કઢાવી લઈ તેને અંધ કરી દીધો. મહમૂદશાહને મારી તે હીરો શાહશુજાએ લઈ લીધો. કોહિનૂર માટે તે પણ કેદ કરાયો. તેણે પોતાની મુક્તિ માટે પોતાની બેગમ થકી પંજાબના મહારાજા રણજિતસિંહને પ્રાર્થના કરી અને એના બદલામાં કોહિનૂર હીરો ભેટ આપવા પ્રસ્તાવ મૂક્યો. મહારાજ રણજિતસિંહે કાબુલના વજીર ફત્તેખાઁને સાથે રાખી શાહશુજાને કેદમાંથી છોડાવ્યો.